У складу са чланом 44. Закона о инспекцијском надзору (''Службени гласник РС'', бр. 36/15, 44/18 – др. закон и 95/18), Комисији за координацију инспекцијског надзора над пословима из изворне надлежности града Кикинде, Секретаријат за инспекцијске послове Градске управе града Кикинде, Одсек за инспекцијске послове, грађевинска инспекција, доставља:

**ГОДИШЊИ ИЗВЕШТАЈ О ИНСПЕКЦИЈСКОМ НАДЗОРУ ГРАЂЕВИНСКЕ ИНСПЕКЦИЈЕ**

**ЗА 2019. ГОДИНУ**

**Општи подаци:**

Број инспектора: 2

У извештајном периоду грађевинска инспекција је вршила надзор према Плану инспекцијског надзора за 2019. годину.

**Извештај о раду:**

Предмет инспекцијског надзора грађевинске инспекције су сви изграђени и објекти у изградњи (помоћни, економски, зграде итд.) дефинисани у Закону о планирању и изградњи, као и објеката чија је градња у току (градилишта).

Инспекцијски надзор грађевинске инспекције вршен је на територији града Кикинде што обухвата град Кикинду и насељена места: Мокрин, Иђош, Сајан, Банатска Топола, Башаид, Наково, Банатско Велико Село, Нови Козарци, Руско Село.

Инспекцијски надзор свих привредних субјеката вршен је током целе године, а приликом вршења редовног инспекцијског надзора, инспектор је обавештавао надзираног субјекта у складу са чл.17. Закона о инспекцијском надзору.

Инспекцијски надзори нису вршени заједно са другим инспекцијама.

У вршењу инспекцијских контрола коришћена су службена возила.

Инспекција се у вршењу својих дужности, које су предвиђене законом, строго придржавала поштовања рокова прописаним за поступање инспекције.

Инспекција је у 2019. години вршила и друге многобројне активности које су изван делокруга инспекцијских послова. Осим послова из своје надлежности, грађевинска инспекција је обављала и друге послове по налогу градоначелника, начелника и секретара Секретаријата.

У раду инспекције у 2019. години, донесено је:

1. Решења о забрани коришћења објеката због угрожавања безбедности корисника и других лица и имовине – издато **12** решења;
2. Решења о санацији и отклањању неправилности објеката – издата **2** решења;
3. Решење о уклањању бесправно изграђеног објекта – издато **1** решење;
4. Поступање по пријавама радова у поступку примене Закона о планирању и изградњи – **22** контроле темеља и конструкције објекта у изградњи;
5. Записници, дописи и обавештења странкама – **155** комада:
6. Изласци на терен у Кикинди и МЗ по пријавама странака – **245** излазака.

Грађевинска инспекција је у 2019. години у више наврата присуствовала семинарима, у циљу стручног усавршавања.

Притужби на рад грађевинске инспекције Градске управе града Кикинде у предметној години није било.

У складу са чланом 10. Закона о инспекцијском надзору, грађевинска инспекција је сачинила План рада за 2020. годину, који је у предлогу достављен Комисији за координацију инспекцијског надзора над пословима из изворне надлежности града Кикинде и Министарству грађевинарства, саобраћаја и инфраструктуре, Сектор за инспекцијски надзор, Одељење републичке урбанистичко-грађевинске инспекције за инспекцијске послове урбанизма и контролу поверених послова, и након добијања сагласности, објављен на сајту Градске управе града Кикинде.

**Грађевински инспектори**

Данијела Бројчин

Мирослав Турудија